Zagreb, 13. ožujka 2018.g.

Povjerenstvo za odlučivanje o sukobu interesa (u daljnjem tekstu: Povjerenstvo**),** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavak 2., 4. i 5. Zakona o sprječavanju sukoba interesa ( „Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Gordane Horvat, voditeljice Odsjeka za financije, gospodarstvo i društvene djelatnosti Grada Lipika, za davanjem očitovanja Povjerenstva,** na 1. sjednici održanoj dana 13. ožujka 2018.g., daje sljedeće:

**OČITOVANJE**

**Na temelju članka 14. stavka 2. u vezi s člankom 20. stavkom 3. ZSSI-a, dužnosnik Vinko Kasana, gradonačelnik Grada Lipika, istovremeno uz obnašanje dužnosti i u razdoblju od dvanaest mjeseci nakon dana prestanka obnašanja dužnosti može, u okviru prava da bude članom najviše do dva upravna vijeća ustanova od posebnog državnog interesa ili od posebnog interesa za jedinicu lokalne, odnosno područne (regionalne) samouprave, biti članom Upravnog vijeća Doma hrvatskih veterana, s obzirom da je ista ustanova osnovana kao veteranski centar, a veteranski su centri utvrđeni ustanovama od posebnog državnog interesa. Pritom u navedenom razdoblju dužnosnik nema pravo na naknadu za članstvo u Upravnom vijeću navedene ustanove, osim prava na naknadu putnih i drugih opravdanih troškova.**

Obrazloženje

Zahtjev za davanjem očitovanja Povjerenstva podnijela je Gordana Horvat, voditeljica Odsjeka za financije, gospodarstvo i društvene djelatnosti Grada Lipika. U knjigama ulazne pošte zahtjev je zaprimljen pod poslovnim brojem 711-U-2787-P-159/16-01-4, dana 4. svibnja 2016.g., povodom kojeg se vodi predmet broj P-159/16.

Podnositeljica zahtjeva moli očitovanje Povjerenstva može li dužnosnik Vinko Kasana istovremeno uz obnašanje dužnosti gradonačelnika Grada Lipika obavljati funkciju člana Upravnog vijeća ustanove „Dom hrvatskih veterana u Lipiku“, kao predstavnik Grada Lipika. U zahtjevu se navodi da je ustanova navedenog naziva uvrštena na popis ustanova od posebnog interesa za Grad Lipik.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Na temelju članka 3. stavka 1. točke 43. ZSSI-a dužnosnicima se smatraju i gradonačelnici.

Uvidom u Registar dužnosnika utvrđeno je da je Vinko Kasana obnašao dužnost gradonačelnika Grada Lipika u mandatu 2013.-2017.g., kao i da istu dužnost obnaša u mandatu 2017.-2021.g. Stoga je Vinko Kasana, povodom obnašanja navedene dužnosti, obvezan postupati sukladno odredbama ZSSI-a,

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u odnosu na dužnosnika u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka ZSSI-a, Predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Povjerenstvo napominje da ograničenje obavljanja funkcije člana upravnog vijeća ustanova iz članka 14. stavka 1. i 2. ZSSI-a, na temelju članka 20. stavka 3. ZSSI-a obvezuje dužnosnike od dana stupanja na dužnost za vrijeme obnašanja dužnosti te daljnjih dvanaest mjeseci od dana prestanka obnašanja dužnosti.

Dana 9. svibnja 2016.g. Povjerenstvu je na znanje dostavljen dopis Ministarstva branitelja od 28. travnja 2016.g. upućen gradonačelniku Grada Lipika, u kojem se navodi da Domom hrvatskih branitelja, kao ustanovom za pružanje podrške i usluga braniteljsko stradalničkoj populaciji, upravlja Upravno vijeće imenovano od Ministarstva branitelja.

Nadalje, u navedenom dopisu od 28. travnja 2016.g. navodi se da Ministarstvo branitelja planira proširenje sastava Upravnog vijeća Doma hrvatskih veterana na način da se u Upravno vijeće, osim imenovanih dva predstavnika Ministarstva branitelja, predstavnika Ministarstva zdravlja, predstavnika Ministarstva unutarnjih poslova i predstavnika Ministarstva obrane imenuju i dva predstavnika braniteljsko-stradalničke populacije, predstavnik Grada Lipika i predstavnik Ministarstva regionalnog razvoja i fondova Europske unije. Stoga se u dopisu moli gradonačelnika Grada Lipika da predloži predstavnika Grada Lipika radi imenovanja u Upravno vijeće Doma hrvatskih branitelja.

Povjerenstvo je utvrdilo da je Izmjenom i dopunom Odluke o popisu pravnih osoba od posebnog interesa za Grad Lipik od 16. prosinca 2014.g. (Službeni glasnik Grada Lipika broj 10/14.) kao ustanova od posebnog interesa za Grad Lipik naveden subjekt naziva "Dom hrvatskih veterana u Lipiku".

Uvidom u objavljene podatke upisane u sudskom registru Povjerenstvo je utvrdilo da ustanova pod nazivom "Dom hrvatskih veterana u Lipiku" nije upisana u sudski registar. Povjerenstvo napominje da stoga ustanova pod navedenim nazivom, unatoč uvrštenju na popis ustanova od posebnog interesa za Grad Lipik, nije unesena u podatke Registra ustanova i izvanproračunskih fondova od posebnog interesa, koji Povjerenstvo vodi sukladno članku 30. stavku 1. podstavku 2. ZSSI-a.

Povjerenstvo je, međutim, utvrdilo da je u sudskom registru pod matičnim brojem 080941878 upisana ustanova naziva "Dom hrvatskih veterana" (skraćeni naziv: DHV), sa sjedištem u Zagrebu, Park Stara Trešnjevka 4, OIB: 08099901687. Kao jedini osnivač ustanove upisana je Republika Hrvatska, a kao osnivački akt navedeno je Rješenje Ministarstva branitelja od 12. studenog 2014.g., izmijenjeno rješenjem Ministarstva branitelja od 19. siječnja 2015.g. Uvidom u povijesni izvadak iz sudskog registra utvrđeno je da je prethodni naziv istog trgovačkog društva bio „Veteranski centar“ do upisa u sudski registar izmjene osnivačkog akta od 19. siječnja 2015.g.

Uvidom u Odluku o izmjenama i dopunama Odluke o Popisu pravnih osoba od posebnog državnog interesa od 15. svibnja 2015.g. („Narodne novine“ broj 55/15.) Povjerenstvo je utvrdilo da su ustanovama od posebnog državnog interesa, počevši od 28. svibnja 2015.g., kao datuma stupanja na snagu navedene Odluke, utvrđeni „veteranski centri“. Navedenom odlukom nisu utvrđene konkretne ustanove, koje su po svom statusu veteranski centri, već se veteranski centri općenito utvrđuju ustanovama od posebnog državnog interesa.

S obzirom na navedeno, Povjerenstvo je dopisom od 12. svibnja 2016.g. od Grada Lipika zatražilo pojašnjenje s obzirom da u sudskom registru nije upisana ustanova naziva "Dom hrvatskih veterana u Lipiku" ili uopće ustanova takvog naziva sa sjedištem u Lipiku.

Dopisom Grada Lipika klasa: 080-02/16-01/01, urbroj: 2162/02-03-04/1-16-5 od 17. svibnja 2016.g. predmetni zahtjev za očitovanjem je usklađen na način da se odnosi na dopuštenost istovremenog obnašanja dužnosti i obavljanja funkcije člana Upravnog vijeća ustanove „Dom hrvatskih veterana“ sa sjedištem u Zagrebu.

Nadalje, s obzirom da u izvatku iz sudskog registra za ustanovu „Dom hrvatskih veterana“ ne postoji naznaka statusa ustanove kao veteranskog centra, Povjerenstvo je dopisom od 12. svibnja 2016.g. zatražilo od Hrvatskog sabora, kao donositelja navedene Odluku o izmjenama i dopunama Odluke o Popisu pravnih osoba od posebnog državnog interesa od 15. svibnja 2015.g., očitovanje smatra li se ustanova „Dom hrvatskih veterana“ sa sjedištem u Zagrebu veteranskim centrom u smislu navedene Odluke, odnosno ustanovom od posebnog interesa.

S obzirom da Povjerenstvo do davanja ovog očitovanja nije dobilo traženi odgovor Hrvatskog sabora, za potrebe davanja osnovanog očitovanja bilo je nužno tumačiti odredbe relevantnog zakonskog propisa i osnivačkog akta ustanove.

Povjerenstvo je izvršilo uvid u odredbe Statuta Doma hrvatskih veterana (pročišćeni tekst broj DHV-UV/1-17-16/1 od 15. svibnja 2017g., u daljnjem tekstu Statut DHV-a), objavljen na službenoj mrežnoj stranici ove ustanove.

Člankom 5. Statuta DHV-a utvrđeno je da ustanova ima sjedište na ranije navedenoj adresi u Zagrebu, a člankom 8. istog akta utvrđeno je da za obavljanje djelatnosti Dom hrvatskih veterana ima podružnicu i to „Podružnica Lipik“ sa sjedištem u Lipiku, Marije Terezije 5. Niti u samom Statutu DHV-a nije izričito utvrđeno da je ova ustanova po svom statusu „veteranski centar“. Nadalje, člankom 2. Statuta DHV-a utvrđeno je da je ustanova Dom hrvatskih veterana osnovana rješenjem Ministarstva branitelja od 12. studenog 2014.g., sukladno članku 50. stavku 4. Zakona o pravima hrvatskih branitelja iz Domovinskog rata i članova njihovih obitelji („Narodne novine“ broj 174/04., 92/05., 02/07., 107/07., 65/09., 137/09., 146/10., 55/11., 140/12., 19/13., 33/13., 148/13., 92/14.).

Člankom 50. stavkom 2. Zakona o pravima hrvatskih branitelja iz Domovinskog rata i članova njihovih obitelji propisano je da je veteranski centar ustanova za pružanje podrške i usluga braniteljsko- stradalničkoj populaciji i drugim osobama. Stavkom 3. istog članka toga Zakona propisano je da je osnivač veteranskih centara Republika Hrvatska, a da u ime osnivača osnivačka prava obavlja ministarstvo nadležno za branitelje. Člankom 50. stavkom 4. toga Zakona propisano je da ministarstvo nadležno za branitelje rješenjem osniva veteranske centre.

S obzirom da je predmetna ustanova Dom hrvatskih branitelja osnovana od strane Ministarstva branitelja i to upravo na temelju zakonske odredbe kojom je propisano da ovo ministarstvo osniva veteranske centre, Povjerenstvo tumači da se i Dom hrvatskih branitelja ima smatrati veteranskim centrom u smislu navedene Odluke Hrvatskog sabora, na temelju koje su veteranski centri uvršteni na popis ustanova od posebnog državnog interesa u smislu članka 14. stavka 2. ZSSI-a, počevši od 28. svibnja 2015.g.

Slijedom navedenog, na temelju članka 14. stavka 2. u vezi s člankom 20. stavkom 3. ZSSI-a, dužnosnik Vinko Kasana, gradonačelnik Grada Lipika, istovremeno uz obnašanje dužnosti i u razdoblju od dvanaest mjeseci nakon dana prestanka obnašanja dužnosti može, u okviru prava da bude članom najviše do dva upravna vijeća ustanova od posebnog državnog interesa ili od posebnog interesa za jedinicu lokalne, odnosno područne (regionalne) samouprave, biti članom Upravnog vijeća Doma hrvatskih veterana, s obzirom da je ista ustanova osnovana kao veteranski centar, a veteranski su centri utvrđeni ustanovama od posebnog državnog interesa. Međutim, u navedenom razdoblju dužnosnik nema pravo na naknadu za članstvo u Upravnom vijeću ustanove, osim prava na naknadu putnih i drugih opravdanih troškova.

Povjerenstvo napominje da je uvidom u podatke objavljene na službenoj mrežnoj stranici Doma hrvatskih branitelja (www.dhv.hr), izvršenim neposredno pred davanje ovog očitovanja, utvrđeno da trenutno Upravno vijeće ove ustanove broji 11 članova, među kojima je i dužnosnik Vinko Kasana, kao predstavnik Grada Lipika. Iz podataka na istoj stranici nije razvidno od kojeg datuma dužnosnik obavlja funkciju člana Upravnog vijeća, ali s obzirom na sadržaj gore navedenog dopisa Ministarstva branitelja od 28. travnja 2016.g., upućenog gradonačelniku Grada Lipika, može se zaključiti da nedvojbeno istu funkciju obavlja u razdoblju nakon toga datuma, dakle svakako nakon što su veteranski centri uvršteni na popis ustanova od posebnog državnog interesa.

Slijedom navedenog Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Gordana Horvat, Grad Lipik
2. Na znanje dužnosnik Vinko Kasana, elektroničkom dostavom
3. Objava na internetskoj stranici Povjerenstva
4. Pismohrana